CELEX: 32021R0413
Language: sk
Date: 2021-03-08 00:00:00
Title: Vykonávacie nariadenie Komisie (EÚ) 2021/413 z 8. marca 2021, ktorým sa v súlade s nariadením Európskeho parlamentu a Rady (ES) č. 1107/2009 o uvádzaní prípravkov na ochranu rastlín na trh obnovuje schválenie účinnej látky s nízkym rizikom krvná múčka a ktorým sa mení príloha k vykonávaciemu nariadeniu Komisie (EÚ) č. 540/2011 (Text s významom pre EHP)

9.3.2021   
               
               
                  SK
               
               
                  Úradný vestník Európskej únie
               
               
                  L 81/32
               
            
         VYKONÁVACIE NARIADENIE KOMISIE (EÚ) 2021/413
         z 8. marca 2021,
         ktorým sa v súlade s nariadením Európskeho parlamentu a Rady (ES) č. 1107/2009 o uvádzaní prípravkov na ochranu rastlín na trh obnovuje schválenie účinnej látky s nízkym rizikom krvná múčka a ktorým sa mení príloha k vykonávaciemu nariadeniu Komisie (EÚ) č. 540/2011
         (Text s významom pre EHP)
         EURÓPSKA KOMISIA,
         so zreteľom na Zmluvu o fungovaní Európskej únie,
         so zreteľom na nariadenie Európskeho parlamentu a Rady (ES) č. 1107/2009 z 21. októbra 2009 o uvádzaní prípravkov na ochranu rastlín na trh a o zrušení smerníc Rady 79/117/EHS a 91/414/EHS (1), a najmä na jeho článok 20 ods. 1 v spojení s jeho článkom 22 ods. 1,
         keďže:
         
                     (1)
                  
                  
                     Smernicou Komisie 2008/127/ES (2) sa krvná múčka zaradila ako účinná látka do prílohy I k smernici Rady 91/414/EHS (3).
                  
               
                     (2)
                  
                  
                     Účinné látky zaradené do prílohy I k smernici 91/414/EHS sa považujú za schválené podľa nariadenia (ES) č. 1107/2009 a uvádzajú sa v časti A prílohy k vykonávaciemu nariadeniu Komisie (EÚ) č. 540/2011 (4).
                  
               
                     (3)
                  
                  
                     Platnosť schválenia účinnej látky krvná múčka v zmysle časti A prílohy k vykonávaciemu nariadeniu (EÚ) č. 540/2011 uplynie 31. augusta 2021.
                  
               
                     (4)
                  
                  
                     Žiadosť o obnovenie schválenia účinnej látky krvná múčka bola predložená v súlade s článkom 1 vykonávacieho nariadenia Komisie (EÚ) č. 844/2012 (5) v lehote stanovenej v uvedenom článku.
                  
               
                     (5)
                  
                  
                     Žiadateľ predložil doplňujúcu dokumentáciu, ktorá sa vyžaduje podľa článku 6 vykonávacieho nariadenia (EÚ) č. 844/2012. Spravodajský členský štát skonštatoval, že žiadosť je úplná.
                  
               
                     (6)
                  
                  
                     Spravodajský členský štát vypracoval návrh hodnotiacej správy o obnovení schválenia na základe konzultácie so spoluspravodajským členským štátom a 18. februára 2019 ho predložil Európskemu úradu pre bezpečnosť potravín (ďalej len „úrad“) a Komisii.
                  
               
                     (7)
                  
                  
                     Úrad postúpil návrh hodnotiacej správy o obnovení schválenia žiadateľovi a členským štátom na pripomienkovanie a prijaté pripomienky postúpil Komisii. Úrad takisto sprístupnil doplňujúcu súhrnnú dokumentáciu verejnosti.
                  
               
                     (8)
                  
                  
                     Úrad oznámil 31. januára 2020 Komisii svoj záver (6) o tom, či možno očakávať, že krvná múčka spĺňa kritériá schválenia stanovené v článku 4 nariadenia (ES) č. 1107/2009. Komisia predložila 16. júla 2020 prvotnú správu o obnovení schválenia a návrh nariadenia týkajúce sa krvnej múčky Stálemu výboru pre rastliny, zvieratá, potraviny a krmivá.
                  
               
                     (9)
                  
                  
                     Komisia vyzvala žiadateľa, aby predložil svoje pripomienky k záveru úradu a v súlade s článkom 14 ods. 1 tretím pododsekom vykonávacieho nariadenia (EÚ) č. 844/2012 aj k správe o obnovení schválenia. Žiadateľ predložil svoje pripomienky, ktoré boli dôkladne preskúmané.
                  
               
                     (10)
                  
                  
                     V prípade jedného alebo viacerých reprezentatívnych použití minimálne jedného prípravku na ochranu rastlín s obsahom účinnej látky krvná múčka sa konštatovalo, že kritériá schválenia uvedené v článku 4 nariadenia (ES) č. 1107/2009 sú splnené. Preto je vhodné obnoviť schválenie krvnej múčky.
                  
               
                     (11)
                  
                  
                     Hodnotenie rizík na účely obnovenia schválenia účinnej látky krvná múčka vychádza z obmedzeného počtu reprezentatívnych použití, ktoré však neobmedzujú použitia, pri ktorých možno prípravky na ochranu rastlín s obsahom krvnej múčky autorizovať.
                  
               
                     (12)
                  
                  
                     Na základe hodnotenia spravodajským členským štátom a úradom nebola pri zohľadnení plánovaných použití identifikovaná žiadna kritická oblasť vzbudzujúca obavy.
                  
               
                     (13)
                  
                  
                     Pokiaľ ide o kritériá na identifikáciu vlastností narúšajúcich endokrinný systém stanovené v bode 3.6.5 a bode 3.8.2 prílohy II k nariadeniu (ES) č. 1107/2009, zo záverov úradu vyplýva, že je vysoko nepravdepodobné, že krvná múčka je endokrinným disruptorom. Komisia preto dospela k záveru, že krvná múčka sa nemá považovať za látku s vlastnosťami narúšajúcimi endokrinný systém.
                  
               
                     (14)
                  
                  
                     Komisia ďalej usudzuje, že krvná múčka je podľa článku 22 nariadenia (ES) č. 1107/2009 účinnou látkou s nízkym rizikom, keďže krvná múčka nie je problémová látka a spĺňa podmienky stanovené v bode 5 prílohy II k nariadeniu (ES) č. 1107/2009. Okrem toho je krv súčasťou tela zvierat a bežne sa vyskytuje v ľudskej strave.
                  
               
                     (15)
                  
                  
                     V súlade s článkom 20 ods. 3 nariadenia (ES) č. 1107/2009 v spojení s jeho článkom 13 ods. 4 by sa preto vykonávacie nariadenie (EÚ) č. 540/2011 malo zodpovedajúcim spôsobom zmeniť.
                  
               
                     (16)
                  
                  
                     Vykonávacím nariadením Komisie (EÚ) 2020/1160 (7) sa obdobie platnosti schválenia krvnej múčky predĺžilo do 31. augusta 2021, aby sa postup obnovenia schválenia mohol dokončiť pred uplynutím tohto obdobia. Keďže sa však rozhodnutie o obnovení schválenia prijíma pred uplynutím uvedeného predĺženého obdobia platnosti schválenia, toto nariadenie by sa malo začať uplatňovať pred týmto dátumom.
                  
               
                     (17)
                  
                  
                     Opatrenia stanovené v tomto nariadení sú v súlade so stanoviskom Stáleho výboru pre rastliny, zvieratá, potraviny a krmivá,
                  
               PRIJALA TOTO NARIADENIE:
         
            Článok 1
            Obnovenie schválenia účinnej látky
            Schválenie účinnej látky krvná múčka špecifikovanej v prílohe I sa obnovuje za podmienok stanovených v uvedenej prílohe.
         
         
            Článok 2
            Zmeny vykonávacieho nariadenia (EÚ) č. 540/2011
            Príloha k vykonávaciemu nariadeniu (EÚ) č. 540/2011 sa mení v súlade s prílohou II k tomuto nariadeniu.
         
         
            Článok 3
            Nadobudnutie účinnosti a dátum uplatňovania
            Toto nariadenie nadobúda účinnosť dvadsiatym dňom po jeho uverejnení v Úradnom vestníku Európskej únie.
            Uplatňuje sa od 1. apríla 2021.
         
         
            Toto nariadenie je záväzné v celom rozsahu a priamo uplatniteľné vo všetkých členských štátoch.
            V Bruseli 8. marca 2021
            
               
                  Za Komisiu
               
               
                  predsedníčka
               
               Ursula VON DER LEYEN
            
         
         
            (1)  Ú. v. EÚ L 309, 24.11.2009, s. 1.
         
            (2)  Smernica Komisie 2008/127/ES z 18. decembra 2008, ktorou sa mení a dopĺňa smernica Rady 91/414/EHS s cieľom zaradiť niektoré účinné látky, Ú. v. EÚ L 344, 20.12.2008, s. 89.
         
            (3)  Smernica Rady 91/414/EHS z 15. júla 1991 o uvádzaní prípravkov na ochranu rastlín na trh (Ú. v. ES L 230, 19.8.1991, s. 1).
         
            (4)  Vykonávacie nariadenie Komisie (EÚ) č. 540/2011 z 25. mája 2011, ktorým sa vykonáva nariadenie Európskeho parlamentu a Rady (ES) č. 1107/2009, pokiaľ ide o zoznam schválených účinných látok (Ú. v. EÚ L 153, 11.6.2011, s. 1).
         
            (5)  Vykonávacie nariadenie Komisie (EÚ) č. 844/2012 z 18. septembra 2012, ktorým sa stanovujú ustanovenia potrebné na vykonávanie postupu obnovenia účinných látok podľa nariadenia Európskeho parlamentu a Rady (ES) č. 1107/2009 o uvádzaní prípravkov na ochranu rastlín na trh (Ú. v. EÚ L 252, 19.9.2012, s. 26).
         
            (6)  Vestník EFSA (EFSA Journal) 18(2):6006, doi: 10.2903/j.efsa.2020.6006. K dispozícii online: https://www.efsa.europa.eu/fr/efsajournal/pub/6006.
         
            (7)  Vykonávacie nariadenie Komisie (EÚ) 2020/1160 z 5. augusta 2020, ktorým sa mení vykonávacie nariadenie (EÚ) č. 540/2011, pokiaľ ide o predĺženie období platnosti schválenia účinných látok síran amónno-hlinitý, kremičitan hlinitý, krvná múčka, uhličitan vápenatý, oxid uhličitý, výťažok z čajovníka, zvyšky z destilácie tuku, C7-C20 mastné kyseliny, výťažok z cesnaku, kyselina giberelínová, giberelíny, hydrolyzované proteíny, síran železnatý, kremelina (diatomová zemina), rastlinné oleje/repkový olej, hydrogenuhličitan draselný, kremenný piesok, rybí olej, repelenty (podľa pachu) živočíšneho alebo rastlinného pôvodu/ovčí tuk, lineárne motýlie feromóny, tebukonazol a močovina (Ú. v. EÚ L 257, 6.8.2020, s. 29).
      
      
         
            PRÍLOHA I
            
                        
                           Všeobecný názov, identifikačné čísla
                        
                     
                     
                        
                           Názov IUPAC
                        
                     
                     
                        
                           Čistota
                            (1)
                        
                     
                     
                        
                           Dátum schválenia
                        
                     
                     
                        
                           Schválenie platí do
                        
                     
                     
                        
                           Osobitné ustanovenia
                        
                     
                  
                        krvná múčka
                        90989-74-5
                        909
                     
                     
                        neuplatňuje sa
                     
                     
                        obsah hemoglobínu v 100 % krvnej múčky: min. 80 %
                     
                     
                        
                           1. apríla 2021
                        
                     
                     
                        
                           31. marca 2036
                        
                     
                     
                        Pri vykonávaní jednotných zásad, na ktoré sa odkazuje v článku 29 ods. 6 nariadenia (ES) č. 1107/2009, sa musia zohľadniť závery správy o obnovení schválenia krvnej múčky, a najmä dodatky I a II k uvedenej správe.
                        Členské štáty musia venovať osobitnú pozornosť:
                        
                                    —
                                 
                                 
                                    ochrane rýb a vodných bezstavovcov, ak sa používajú menej cielené postrekovacie techniky, a
                                 
                              
                                    —
                                 
                                 
                                    potrebe premiešať prípravky na ochranu rastlín obsahujúce krvnú múčku pred použitím krúživým pohybom, aby sa prípravok zvlhčil.
                                 
                              
                  
               (1)  Ďalšie podrobnosti o identite a špecifikácii účinnej látky sú uvedené v správe o obnovení schválenia.
         
      
      
         
            PRÍLOHA II
            Príloha k vykonávaciemu nariadeniu Komisie (EÚ) č. 540/2011 sa mení takto:
            
                        1.
                     
                     
                        V časti A sa vypúšťa položka 222 týkajúca sa krvnej múčky.
                     
                  
                        2.
                     
                     
                        V časti D sa dopĺňa táto položka:
                        
                                    
                                       Číslo
                                    
                                 
                                 
                                    
                                       Všeobecný názov, identifikačné čísla
                                    
                                 
                                 
                                    
                                       Názov IUPAC
                                    
                                 
                                 
                                    
                                       Čistota
                                        (*)
                                    
                                 
                                 
                                    
                                       Dátum schválenia
                                    
                                 
                                 
                                    
                                       Schválenie platí do
                                    
                                 
                                 
                                    
                                       Osobitné ustanovenia
                                    
                                 
                              
                                    „26
                                 
                                 
                                    krvná múčka
                                    90989-74-5
                                    909
                                 
                                 
                                    neuplatňuje sa
                                 
                                 
                                    obsah hemoglobínu v 100 % krvnej múčky: min. 80 %
                                 
                                 
                                    
                                       1. apríla 2021
                                    
                                 
                                 
                                    
                                       31. marca 2036
                                    
                                 
                                 
                                    Pri vykonávaní jednotných zásad, na ktoré sa odkazuje v článku 29 ods. 6 nariadenia (ES) č. 1107/2009, sa musia zohľadniť závery správy o obnovení schválenia krvnej múčky, a najmä dodatky I a II k uvedenej správe.
                                    Členské štáty musia venovať osobitnú pozornosť:
                                    
                                                —
                                             
                                             
                                                ochrane rýb a vodných bezstavovcov, ak sa používajú menej cielené postrekovacie techniky, a
                                             
                                          
                                                —
                                             
                                             
                                                potrebe premiešať prípravky na ochranu rastlín obsahujúce krvnú múčku pred použitím krúživým pohybom, aby sa prípravok zvlhčil.
                                             
                                          
                              
                  
               (*)  Ďalšie podrobnosti o identite a špecifikácii účinnej látky sú uvedené v správe o obnovení schválenia.“